
JÕELÄHTME VALLAVOLIKOGU
O T S U S


Kostivere									13. august 2026 nr__


Saha küla Kärsa maaüksuse II maatüki osaliselt kehtiva detailplaneeringu osaline kehtetuks tunnistamine

I Asjaolud

Saha küla Kärsa maaüksuse II maatüki detailplaneering kehtestati Jõelähtme Vallavolikogu 29.06.2004 otsusega nr 116. Detailplaneeringuga moodustati 6 elamumaa krunti ja üks ärimaa krunt. Jõelähtme Vallavolikogu 17.02.2022 otsusega nr 39 on detailplaneering osaliselt kehtetuks tunnistatud Saage tee 23 kinnistu osas ning Jõelähtme Vallavolikogu 17.08.2017 otsusega nr 474 on detailplaneering osaliselt kehtetuks tunnistatud hoonestuskeeluala osas.

Saage tee 15 kinnistu omanikud esitasid 29.12.2025 Jõelähtme Vallavalitsusele avalduse Saha küla Kärsa maaüksuse II maatüki detailplaneeringu osaliselt kehtetuks tunnistamiseks Saage tee 15 kinnistu (katastritunnus: 24504:003:0395) osas. Taotluse eesmärk on laiendada kinnistul asuvat elamut ning kehtiva detailplaneeringu kohaselt see ei ole võimalik.

Jõelähtme valla hinnangul on kohane kaaluda Saha küla Kärsa maaüksuse II maatüki detailplaneeringu kehtetuks tunnistamist tervikuna ehk kõigi kehtiva detailplaneeringu alal paiknevate kinnistute (Laurimäe tee 9, Laurimäe tee 11, Saage tee 15, Saage tee 17, Saage tee 19, Saage tee 21) osas.

Jõelähtme Vallavalitsus küsis 08.01.2026 kirjaga nr 6-4/99 Saha küla Kärsa maaüksuse II maatüki osaliselt kehtiva detailplaneeringu maaüksuste omanike seisukohta detailplaneeringu kehtetuks tunnistamisele. Saage tee 19 kinnistu omanik esitas 08.02.2026 seisukoha, et tema ei nõustu Jõelähtme Vallavalitsuse seisukohaga tunnistada detailplaneering kehtetuks suuremas osas kui on taotletud ehk Saage tee 15 osas. Jõelähtme Vallavolikogu arvestab osaliselt kinnistu omaniku seisukohta ning ei tunnista detailplaneeringut kehtetuks Saage tee 19 kinnistu osas. Laurimäe tee 11 omanik küsis 11.02.2026 täiendavat informatsiooni otsusega kaasneva osas. Jõelähtme Vallavolikogu selgitab kinnistu omanikule asjaolusid täiendavalt. Detailplaneeringu kehtetuks tunnistamise järel toimub ehitustegevuse planeerimine vastavalt kehtivale üldplaneeringule. Hetkel kehtiva üldplaneeringu ning koostamisel oleva üldplaneeringu kohaselt on ehitamist kitsendavaid tingimusi vähem kui kehtivas detailplaneeringus. Ehitusloakohustusliku hoone püstitamiseks tuleb edaspidi taotleda projekteerimistingimused. Üldplaneeringu kohaselt on olemasolevate hoonete laiendamine võimalik suuremas mahus kui võimaldab kehtiv detailplaneering.

Vastavalt kehtivale Loo aleviku, Liivamäe küla, Saha küla ja Nehatu küla üldplaneeringule (kehtestatud Jõelähtme Vallavolikogu 25.08.2011 otsusega nr 209) jääb Saha küla Kärsa maaüksuse II maatüki detailplaneeringu ala tiheasustusalale. Koostatavas üldplaneeringus (vastu võetud Jõelähtme Vallavolikogu 16.10.2025 otsusega nr 273) on ala loetud hajaasustusalaks.



II Haldusakti eelnõu kooskõlastamine ja arvamuse avaldamine

Jõelähtme Vallavalitsus esitas detailplaneeringu osaliselt kehtetuks tunnistamise otsuse eelnõu Saha küla Kärsa maaüksuse II maatüki osaliselt kehtiva detailplaneeringu maaüksuste omanikele arvamuse andmiseks 22.04.2026 kirjaga nr 6-4/2211 ning Transpordiametile, Muinsuskaitseametile, Päästeametile, Terviseametile ja Keskkonnaametile kooskõlastamiseks 22.04.2026 kirjaga nr 6-4/2210.

Laurimäe tee 11 omanik 23.04.2026 kirjaga nõustus eelnõuga.

Muinsuskaitseamet 28.04.2026 kirjaga nr 5-10/808-1 nõustus eelnõuga. Terviseamet 20.05.2026 kirjaga nr 9.3-2/26/3286-2 vastuväiteid ei esitanud. Keskkonnaamet 02.06.2026 kirjaga nr 6-2/26/7741-2 märkis, et ei oma vastuväiteid ega ettepanekuid.

Ülejäänud adressaadid seatud tähtajaks 02.06.2026 ei ole kooskõlastamisest keeldunud, arvamust andnud ega taotlenud tähtaja pikendamist ning otsuse eelnõu loetakse vaikimisi kooskõlastatuks või eeldatakse, et arvamuse andja ei soovi arvamust avaldada.

III Haldusakti kehtetuks tunnistamise põhjendused

Planeerimisseaduse § 140 lõike 1 punkti 2 kohaselt võib detailplaneeringu või selle osa kehtetuks tunnistada, kui planeeringu koostamise korraldaja või planeeritava kinnistu omanik soovib planeeringu elluviimisest loobuda ning § 140 lõike 2 kohaselt võib detailplaneeringu osaliselt kehtetuks tunnistada, kui on tagatud planeeringu terviklahenduse elluviimine pärast detailplaneeringu osalist kehtetuks tunnistamist.

Detailplaneering on valdavalt realiseeritud. Osa planeeritavate kinnistute omanikest ning Jõelähtme Vallavalitsus soovivad planeeringu kehtetuks tunnistada.

Detailplaneeringu kehtetuks tunnistamise järel saab edasise tegevuse kavandamisel lähtuda kehtivast üldplaneeringust. Taotletav on kooskõlas koostamisel oleva üldplaneeringuga ning tasakaalustatud ruumiloome ja elukeskkonna loomisega.

PlanS § 124 lg 2 sätestab, et detailplaneering on aluseks lähiaastate ehitustegevusele. Kohtupraktikast tuleneb, et mida rohkem on aega möödas detailplaneeringu kehtestamisest, seda ebatõenäolisem võib olla selle asjakohasus ning soov detailplaneeringut muutmata kujul realiseerida. Saha küla Kärsa maaüksuse II maatüki detailplaneeringu kehtestamisest on möödas enam kui 22 aastat, mille jooksul on muutunud maaomanike huvid ja vajadused. Arvestades asjaolu, et kehtestatud kujul detailplaneeringu realiseerimise jätkamine ei vasta ajas muutunud elulistele vajadustele ning ei võimalda olemasolevaid hooneid laiendada, on praegusel juhul mõistlik detailplaneering kehtetuks tunnistada. Kuna Saage tee 19 kinnistu omanik ei ole eelnõuga nõustunud, on kohane detailplaneering kehtetuks tunnistada osaliselt ehk jätta see kehtima üksnes Saage tee 19 kinnistu osas. Avalik huvi detailplaneeringu kogu planeeringualal kehtima jäämise osas puudub. Enam kui 22 aastat tagasi kehtestatud detailplaneeringu osaliselt kehtetuks tunnistamine on kinnistuomanike huvide ning ajas muutuvate vajadustega arvestades põhjendatud. Detailplaneeringu osaliselt kehtetuks tunnistamise järel laieneb kinnistuomanike võimalus edendada elukeskkonda ning kavandada ehitustegevust ajakohastest ootustest lähtuvalt ja vastavalt kehtiva üldplaneeringu tingimustele.

Detailplaneeringu osaliselt kehtetuks tunnistamine on põhjendatud, sest võimaldab tagada nii avalikku huvi kui erahuvi olukorras, kus kehtiv detailplaneering ei ole enam asjakohane. Kehtiva detailplaneeringu osaline kehtetuks tunnistamine vähendab ehitamisele seatavaid piiranguid. Samuti ei too detailplaneeringu osaline kehtetuks tunnistamine kaasa planeeringuala puudutatud isikutele negatiivseid mõjutusi ega nende olukorra halvenemist. Detailplaneeringu osaliselt kehtetuks tunnistamine tagab nii avalikku huvi kui erahuvi. Puuduvad teadaolevad asjaolud, mis välistaksid detailplaneeringu osalise või täies ulatuses kehtetuks tunnistamise.

Lähtudes eeltoodust ja võttes aluseks kohaliku omavalitsuse korralduse seaduse § 22 lg 1 p 33, planeerimisseaduse § 140 lg 1 p 2, lg 2 ja lg 6, haldusmenetluse seaduse § 64 lg 2 ja 3, § 65 lg 2, § 68 lg 2, § 70 lg 1, Jõelähtme Vallavolikogu

o t s u s t a b:

1. Tunnistada osaliselt kehtetuks Jõelähtme Vallavolikogu 29.06.2004 otsusega nr 116 kehtestatud Saha küla Kärsa maaüksuse II maatüki detailplaneering Laurimäe tee 9 (24504:003:0393), Laurimäe tee 11 (24504:003:0394), Saage tee 15 (24504:003:0395), Saage tee 17 (24504:003:0396) ja Saage tee 21 (24504:003:0398) kinnistute osas.

1. Otsuse peale saab esitada vaide Jõelähtme Vallavolikogule haldusmenetluse seaduses sätestatud korras 30 päeva jooksul, arvates päevast, millal isik vaidlustatavast otsusest teada sai või oleks pidanud teada saama, või esitada kaebuse Tallinna Halduskohtule halduskohtumenetluse seadustikus sätestatud korras 30 päeva jooksul, arvates otsuse teatavakstegemisest.

1. Otsus jõustub teatavakstegemisest.

